Становішча дамініканаў змянілася пасля паўстання 1830―1831 гг. ― былі аб’яднаны Літоўская і Руская правінцыі, з 1842 года пачалася канфіскацыя манастыроў і пераўтварэнне іх ў праваслаўныя. Рускі пісьменнік Мікалай Ляскоў, які праязджаў праз Пінск, пісаў: «"Касцёл дамініканаў, таксама скасаваны цяпер, аздабляецца для праваслаўнай царквы. З яго збіваюць каланаду і праломваюць плафон для пабудовы званіцы. І тут, кажуць, быў добры сценапіс, але цяпер і слядоў яго непрыкметна, праз тое, што пасля ліквідацыі дамініканскага касцёла каля сямі гадоў таму, ён быў здадзены габрэю Арэнборгу пад склад воўны. У келлях дамініканаў жывуць цяпер двое праваслаўных святароў, і змяшчаецца гарадская аптэка"».